
O Volapükaflens Valöpo! 





Din bal, keli alan obas dunon, binon ad reidön Volapüki. Va reidobs 
oni gudiko, u negudiko; vifiko u nevifiko, atosi alan obas dunon. 


Atans, kels neai elärnons Volapüki, sagons pö loged balid ko jekäl: 
Pük kion fikulik! Neai okanob lärnön püki somik. Vero-li? Pösods Yuropik 
mödik ya elärnons Tsyinänapüki, Larabänapüki, äsi pükis votik, kels binons 
mu fikuliks pro foginäns - ed edunons osi legudiko! 


Primölans, kels gebons tidodemi gudik, lärnons ad reidön skilöfiko, ab 
balugiko. Mutoy jenöfo distükön nivodis difik reidedas. As redakan gaseda 
Volapükik, dasevob, das reidans valik no kanons reidön yegedis nolavik, 
samo, bi binons tu fikuliks. Sekü atos, välob yegedis alsotik - balugikis, kels 
lönedons pro utans, kels no dalabons noli gretik püka, ab kels vilons gebön 
noli pemiedüköl onsik; zänedikis, kels lönedons pro pluamanum reidanas; ab 
no glömobsös id utanis ko nol legudik, kels vilons, id ons, skilükön okis. 


Verat binon, das alan obas lärnon laidüpo. Do edunob Volapüki dü 
yels mödik, id ob lärnob ai. No ai sevob vödi alik, keli reidob, ab ekö metod 
legudik ad pagebön fa pösod alik in tef at: 


Balido dareidolös yegedi lölik. Tän sagolös ole: Liomödoti 
esuemob-li? Fümiko usuemol bosi, ed igo plu ka bosi. Egaenol-li siämi 
valemik yegeda? Gudö! Anu kanol gudükumön suemi olik: Dislienükolös 
vödi, keli no esuemol (u dunolös lisedi patik if no vilol dämükön padi), tän: 
steifülolös ad tuvedön siämi vöda yumedü vödem — at binon tidod gudik! Ab 
if no oplöpol, tän sukolös vödi in vödabuk e penolös oni su lised patik ola. 
Pianiko olärnol vödis nekösömik. Ab no dunolöd tu mödikosi pö naed bal! 


Valikosi Gudikün Oles ed Olikanes 

VISKID - JENOTEM MEDITABIK 
fa hiel John Henry Mackay 


Bü yels anik äbelödob dü vigs ömik lotidöpi, büä äfärmikon dä 
nifüp, len elak „Brienzersee” in Jveizän. Fluküp ikömon latiko; stom 
äbinon naudodik; älogob dü vigs at fol ti nosi belas e laka. Ab ämutob 
finükön vobodi oba, ed äjäfob me on in fog e stil. 





Lotidöp ya tio ävagon. Igo sufädikünans obas ämofugobs 
demü rein aldelik. Semiknaiko äkömon nog beian latik se belem; obs 
verätiko ai nog päsufälobs. 


Obs: Atos äbinon plä ob nog ji-Linglänan labü bäldot 
nefümetovik, balan jafäbas mägik in klotem kamforasmelöl, kels 
hitüpo tuvisitofs läni jönik at, valöpo fisuköl bordöpis nejerik e valöpo 
tuvöl, me füm nepölovik, nejerikünis bevü ya so nejeriks, ad fimikön 
in ets äsä tarms in plädotem. 


Ji-Linglänan obik ädistof dub nos dö jileigalänans ofa, pläs 
ätävof no grupo äs atans, ab soeliko. Noe ätävof soeliko, abi äbejäfof 
ad blebön soelik. Ibä do ikelotobs dü vigs as lotidäbs lätik in dom ot, 
äspikob ko of ne plu ka ba mälna, e nonikna plu ka vöds anik lindifik. 
E no äloegob ofi spikön ko men votik plä cäläbs, ed i ko atans klüliko 
te dö zesüdikünos. 


Äblebof lä ok soäs ob. Ed if no iseadobsöv visü od nomädo 
zedelo e soaro - of in gul bal, ob in gul votik fidalecema vagik gretik, 
nonikna ülogob ofi, ed ökanob pölacedön ofi as lotidäb soelik doma. 


Ifi leno änitedof obi, e toä prinsipo no jäfikob me dinäds menas 
votik äsi lifakösömots pösoda, ven lödoy soeliko ko pösod somik dü 
vigs dis nuf ot, no kanoy blebön foginiks. So äküpob itjäfidiko, das 
nonikna älöädof se bed bü zedel; tän ad fided ädoniokömof poszedelo; 
if äreinos (ed ai äreinos) äklänedof oki jü soar in gul glätayala, ad 
luslugiko reidön toumis lemödik elana „Tauchnitz,” e pos säned 
änepubof sunädo ini cem oka, kelas fenäts täno lunüpo, suvo jü göda- 

düps, äblebons pelitüköls. Ämutob küpön atosi, bi ätopons visü obiks 
e liedö! vobod oba suvo äkodon gali leigolunäpik oba. 


Ni ägetedof visitanis, ni ägetof penedis; nonikna äreidof gasedi, 
ed äjinof tikologön te reidedi diotik oka - äbinof balvödo dabinan 
neklatikün, keli äkanoy fomälön. Reto äjinof lifön no pöfiko, ibä bü 
yan ofa ästanons tröks anik gretik binü mater legudikün, e mod, pö kel 
dünans äfölons vipis ofa, ämalon, das ämesedof dünotis onas medü 
drinamon legudik. Güo lotidöpan too, pläs äbelotof cemi gudikün 
doma, ämeritom nosi plä bordamon fa of, ibä plä fidäds, no äbonedof 
zibi, e pö fids, klüliko demü ji-Linglänan, ädrinof te vati nen lägivot, 
atosi ye lemödiko, äsä ai älogob lejekiko. Balna ün vig valik 
älovevegof ini zif „Thun,” kiöpao alna ägeikof ko päked bigik. Keli 
äramenof us, uti no äfikulosöv ad tuvedön, ifi no balna ituvob ofi lä 
bukatedan usik, kü äsesukof toumis ofe di „Tauchnitz.” „Ai 
stupädikis e lunikumis,” äsagom etan smilöliko, kü äplödikof, „ed ai 
onu teldegis me naed bal - laidareman gudik!” 





Atos päfövon e säsun äfinikon. Attimo äkolkömob ofi ün del 
anik pö stemanaf somik. Äseadob su däk bü denafam ed ämeditob 
ebo va to rein ölöpablibob u va ödoniofugob, ven älogob logodi ofa da 
fenät klöpik kayüta. Ün yelasäsun at, ed in stom at, ketävans ti noniks 
klada balid äbinons in stemanafs, e go äsoelikof us dono. Äsludob ad 
blibön löpo, ed ävilob ebo votükön pladi oba, ad no palogön fa of, if 
logof-la löpio, ven nogna älogob logodi ofa ed äbleibob seadön 
nenviliko. Ibä äjinos obe süpo, äsva älogob balidna dabinani bäldiköl 
at, ed äsva äbinof pösod levotik, ka atan, keli äkolkömob aldelo nu ya 
dü vigs pluik. 


Äjinof spikön ko ok it, ibä lips nenkölik ofa ämufons 
konvuliko, du logs ofa älogetons nenlogedo. Äkredob primo, das 
imalädikof, ed ävilob doniogolön. Ab ya lips ofa no plu ädremons, e 
notod logetik logas äpasetikon. Äfärmikons nevifiko, e fen dibik 
äseiton oki sui logod faalik e gedik; fen, kel älabon kleiliko te vip bal 
at: dalön slipön . . . 

Ab no äslipof. Ibä, ven nu, ya pos brefüp, ägemaifükof logis, ekö! 
äsienob, das no äbinon fen, ab däsper jeikik, kel äseaton in ons, e das no vip 
slipa, ab ledesir ad spikon se ons, ed äsuemob, das äbinon men vemo neläbik 
ut, kel äseadon us; men neläbik, so nenspeliko, das nos in vol äkanon yufön 
ofi, nemuiko ye men votik. Älöstanob nelaodiko, ed äcänob pladi. No plu 
äsenob reini, kel nu ädoniosturon flumo. 


Pos düp bal ädönuloegob ofi in lotidöp seadöli in flökastul ofa ko 
reidot ofa, e neito fenät ofa dönu äblebon litik lunüpo. 


Äspikob ko of ünü dels degfol sököl, ünü kels nog päsufälobs, so 
nemödiko äs jünu, ed üf glid seilik oba äbinon-la nensevedo stümikum ka 
jünu, atos fümiko no päküpon fa of. 


Del motäva ikömon, e lotidöp päfärmükon. Vob oba äbinon blümik, 
ed äfredob ad gekömön lü zif „Zürich” lä flens nenulik e dönu bevü sevädans. 
Ven zedelo ädoniokömob ad fided lätik, lädül Emily Dunstan ya imotävof, e 
cem ofa ävagon. 


Du äleditob de lotidöpan, ko kel iflenikob, ed ävegolobs luyali, 
ästopom, ed äsagom: 


„Ag, kömorös, vilob nog jonön bosi ore.” 


Änügolobs ini cem, keli ji-Linglänan ibelödof. Lotidöpan ägolon foi 
klotaramar ed ämaifükom yanis. Su boeds löpik äseatons toums pereidöl anik 
di „Tauchnitz.” Dono ye ästanon, kedetü lunik, mödot fladas gretik, vagik. 


Äbiegädob, ed äsumob löpio bali: Ekö! „Dewars Old Scotch 
Highland Whisky” päpenon su ninädaklebazöt. 


„Binons kuratiko kildegs,” äsagom lotidöpan, e kurato dü dels kildeg 
älödof lä ob. Ab utos, keli notiko nog ävilom sagön, no äsagom, ven älogom 
notodi logoda oba. Ibä älememob minutis et, ünü kels ilogob jiutani su naf, 
e dü kels ikredof, das nek iküpedon ofi 

VOL GUDIKUMON AIl — AB PIANIKO 
fa hiel John Redgwell 





Tü del 5-id febula, yela 2008, hiel Maharishi Mahesh Yogi 
ädeadom. Man noubik at äblinom sevi vesüdänes, kel ya primon ad 
gudükumön voli. 


Da milyels penäds vönik Lindäna ädabinons te as penäds 
müsterik. Ästudoy onis in nivers kobü literat vönik e pük sanskritik, ab 
nek äsuemon sinifi veratik onas. El Maharishi Mahesh Yogi 
ädönutüvom sinifi at, ed ägivom divis seva at vole lölik. 


Büä el Maharishi ilükömom ini vesüdäns, medit is äbinon fikulik, 
ed äflagon säntreti gretik. Ab el Maharishi, medü suem veratik oka 
literata vönik, ätüvom jenöfo, das medit binon bit natik, nentöbik. 


Ven meditoy, plakoy valami. Literat vönik Lindänik nemon 
valami at : „Brahm.” Vöds : „Aham Brahm asm'' sinifons : „Ob binob 
valam.” Valam binon in dabinäds valik. Binos nitedik, äsä äküpetom 
el Maharishi, das nolav nutimik etüvon valami, e nemon oni : „Feled 
Pebalöl.” Nolavanes, ye, „Feled Pebalöl” binon te teorod, keli gebons 
ad plänön pubodis füsüdik. 


Ven meditoy, e plakoy stadi at as binäl bina okik, gaenoy buädis 
mödik pro ok äsi pro votikans, bi vedoy flenikum, läs hetiälik, läs 
tatakiälik, bi lifükoy lonis natik in ok it. 


Sev somik, keli el Maharishi ätidom, kanon yufön noe grupis 
menas, abi länis lölik, e seko voli lölik. Ven grups gretik menas 
plägons kaeni meditik nemü ,T.M,"” e kaeni nemü : „T.M. sidhis,” 
jafons vefis kohedöfik in tikäl valemik. Atos, turno, flunon tikälis 
menas pösodik valik. 


Ün yels büik, cifs länas valik vola äkredons, das med soalik ad 
jafön neti nevikodovik flagon vafis legretik, kels kanons distukön lezifis 
e deidön menis mödik. Tatakiäl, ye, lübäton tatakiäli votikanas. 
Kredons, das med soalik ad jelön okis ta tataks netas votik flagon vafis 
legretik lönik. Ekö stad dinas dü milit koldik sonemik. E jenon ai 

dönu! Ojenon-li milit gretik, kel odistukon voli lölik? 


Danädü el Maharishi Mahesh Yogi, milit somik no ojenon. 
Püdadisin omik okodon, das seved koböfik netas valik olöpikon lü nivod 
geilik, seko cifs länas no plu okredons, das täd tataka flagons tädi geik. 


El Maharishi äsagom, das cifs läna seimik binons äs loks, kels 
fläkons tikälastadi menas in län oksik. Sosus lomänans ovedons 
püdiks äsi fleniks menes valik, cifs läna ovedons id ons püdiks e fleniks 
cifes länas votik. Osevons fino, das no okanons jelön netis okik ta 
tataks yufü vafs. Ven net vedon flenik, net votik nonik vilon tatakön 
oni. Het onepubon; poplaädon me suem rezipik bevü nets vola. Stad 
at flagon löpükami seveda koböfik netas valik. Atos porivon me grups 
legretik menas nemü : ,pandits,” kels plägons kaenis patik. Grups 
somik dabinons nu in läns valik vola. 


Plä disin gretik ad jafön püdi volik laidik, el Maharishi äblinom 
sevi mödik, kel yufon voli in feled dugäla, sana, gita, nolava e bumava; 
samo ägivom obes sevi ad jafön bumotis, kels kanons gudükumön 
sauni obsik sekä däsin patik. Nemoy nolavi at : „Sthapatya Veda.” 


Do vol no nog dalabon valöpo püdi, too votikon ai pianiko. Büä 
ädeadom, el Maharishi älesagom, das Nedän ya binon net nevikodovik. 
E Tats-Pebalöl löpikons lü stad ot. Nets retik valik vola osökons. 


El Maharishi Mahesh Yogi egeridom vole kiki fütüra nen milits, 
nen het e nen maläds deidik. Binobsös danöfiks tefü man noubik at! 

LEVAL STÄÄNIKÖL 
{ rank Roger) 
Ägolölo jiel Jennifer da cem, hiel Harrold, matan ofa, kel 
äseadom, äs kösömiko, in bradastul kovenik oka, älöpiologom de 
gased, keli äreidom, ed äsagom: 


„Reidob yegedi jänälik is. Ba id ol sötol reidön oni.” 

„Jenöfö! Kisi tefon-li?” 
„Tefon stäänikami levala medü vöds balugik 


„Ag! o Harrold. Vilob ladöfiko, das kanol-la nitedälön dö dins 
aldelik lifa - samo: vob in dom, nen mäniotön mati obas.” 


„Ag! o Jennifer, begö! No primolös blöfädi et dönu. Id ob 
vilob, das kanol-la jonön nitedi mödikum pro nolav, e pro dins veätikän 
lifa.” 

„Vilol-li sagön, das, cedü ol, mat obas labon veäti nepluik?” 

„Neai esagob atosi.” 


„Ab atos kanos kleilükön kikodo mat obas jinon sökön vegi 
dobik.” 


„No kanob fomälön, dö kis spikol.” 


„Ekö on in yeged, kel reidol, o Harrold. Ba sötol gereidön oni 
kälöfiko nog balna, ed otuvol us kodi säkädas obsik.” 


El Harrold ästunolülogom seilo ofi. 
„O Jennifer, dö kis spikol-li?” 


„O Harrold, dalilolös obi. Säkäds obsik blöfons teorodi ola 
levala stääniköl.” 


El Harrold ästunologom ofi ai, ed äläükof: 


„Atos kleiläkos kikodo ditobs te pianiko, ab bit at ovifikumon ed 
orivon fino seki nevitovik.” 


Älüodükof oki lü kvisinöp. 


Vütimo el Harrold ämeditom leigöfi küpädik vü stelafüsüd e mat 
oka. 

DIV REGA SALOMON (7) 





Vilob kömön 
ad jelön oli! 








Ab el Curtis, om it, vilom Iabön lestimi somik. Te günipoli; 
kompenom omi. Yagomskläno jepi ta vienalūod. S 








